Nøgleord

Sammendrag



Nøgleord

1 De Europæiske Fællesskabers egne indtægter - godtgørelse af eller fritagelse for import- eller eksportafgifter - artikel 13 i forordning nr. 1430/79 - Kommissionens beslutningskompetence - den pågældende virksomheds ret til at blive hørt - rækkevidde

(Rådets forordning nr. 1430/79, art. 13; Kommissionens forordning nr. 2454/93, art. 905)

2 Fællesskabsret - principper - beskyttelse af den berettigede forventning - betingelser

3 De Europæiske Fællesskabers egne indtægter - godtgørelse af eller fritagelse for import- eller eksportafgifter - artikel 13 i forordning nr. 1430/79 - rækkevidde - Kommissionens beslutningskompetence - nærmere regler for udøvelsen heraf - »særlige forhold« - begreb - toldspeditørens kommittenters ukorrekte handlinger - ikke omfattet

(Rådets forordning nr. 1430/79, art. 13)

4 Institutionernes retsakter - begrundelse - pligt - rækkevidde

(EF-traktaten, art. 190 (nu art. 253 EF))

Sammendrag

1 Under enhver procedure, der iværksættes over for en person, og som kan munde ud i en retsakt, der er bebyrdende for den pågældende, er retten til kontradiktion et grundlæggende fællesskabsretligt princip, som skal overholdes, selv om der ikke er fastsat nogen bestemmelser vedrørende den pågældende procedure. Når henses til det skøn, Kommissionen råder over, når den træffer beslutning om at anvende den generelle billighedsklausul i artikel 13 i forordning nr. 1430/79 om godtgørelse af eller fritagelse for import- eller eksportafgifter, må det navnlig i forbindelse med sager, som er anlagt i henhold til denne forordning, sikres, at de berørte parter har lejlighed til at udtale sig.

En erhvervsdrivende, som ansøger om godtgørelse af importafgifter i henhold til denne klausul, har følgelig ret til at blive hørt under den procedure, som fører til, at der træffes afgørelse vedrørende hans ansøgning.

Den ordning med en erklæring om sagsakterne, som blev indsat ved artikel 905 i forordning nr. 2454/93, og hvorefter enhver ansøgning om godtgørelse af importafgifter skal ledsages af en erklæring fra den pågældende, hvori denne bekræfter, at han har gjort sig bekendt med de sagsakter, som er fremsendt af de nationale myndigheder, og at han i givet fald ikke har noget at tilføje, opfylder kun delvis dette princip. Selv om det således antages, at denne ordning sikrer, at den pågældende kan få lejlighed til at udtale sig i første etape af den administrative procedure, som gennemføres på nationalt plan, sikrer den imidlertid ikke overholdelsen af retten til kontradiktion i procedurens anden etape, som gennemføres for Kommissionen, efter at de nationale myndigheder har tilsendt den sagsakterne, idet erklæringen om sagsakterne indgives på et tidspunkt, hvor Kommissionen endnu ikke har haft lejlighed til at vurdere den pågældendes situation endsige taget foreløbig stilling til ansøgningen om godtgørelse. Imidlertid skal retten til at udtale sig sikres i begge disse etaper. En sådan tilsidesættelse af retten til kontradiktion kan dog ikke medføre annullation af den omtvistede beslutning, medmindre proceduren, såfremt den pågældende uregelmæssighed ikke havde foreligget, kunne have ført til et andet resultat.

(jf. præmis 44-47)

2 Retten til at påberåbe sig princippet om beskyttelse af den berettigede forventning omfatter enhver erhvervsdrivende, hos hvem Fællesskabets administration har givet anledning til begrundede forhåbninger. Derimod kan ingen påberåbe sig tilsidesættelse af dette princip, såfremt administrationen ikke har afgivet præcise løfter.

(jf. præmis 59)

3 Artikel 13 i forordning nr. 1430/79, hvorefter godtgørelse af eller fritagelse for importafgifter kan indrømmes, når der foreligger særlige forhold, og der ikke er begået urigtigheder eller åbenlys forsømmelse af den berettigede, er en generel billighedsklausul, der tager sigte på at dække andre tilfælde end de hyppigst konstaterede i praksis, som ved udstedelsen af forordningen kunne gøres til genstand for specielle bestemmelser. Den nævnte bestemmelse finder navnlig anvendelse, når de omstændigheder, som karakteriserer forholdet mellem den erhvervsdrivende og myndighederne, er sådanne, at det ikke er rimeligt at påføre denne erhvervsdrivende et tab, som han normalt ikke ville have lidt.

Med henblik på anvendelsen af denne bestemmelse råder Kommissionen over et skøn, men den skal ved udøvelsen heraf foretage en reel afvejning af Fællesskabets interesse i at sikre, at toldbestemmelserne overholdes, og den interesse, som importøren, der er i god tro, har i ikke at lide tab, der går ud over de normale erhvervsrisici.

Den omstændighed, at en toldspeditør, endog i god tro, fremlægger dokumenter, som senere viser sig at være forfalskede eller unøjagtige, kan ikke i sig selv udgøre et særligt forhold, der kan begrunde en fritagelse eller en tilbagebetaling af importafgifter. Toldspeditørvirksomhed forudsætter efter sin art, at toldspeditøren hæfter både for betaling af importafgifter og for de til toldvæsenet indleverede dokumenters rigtighed, og konsekvenser, som skyldes toldspeditørens kommittenters ukorrekte handlinger, kan ikke bæres af Fællesskabet. Modtagelsen af ugyldige oprindelsescertifikater, hører - uanset at de er udstedt af toldmyndighederne i de heri angivne lande - til de erhvervsmæssige risici, som en toldspeditør udsætter sig for.

(jf. præmis 76, 77, 78, 82 og 83)

4 Den begrundelse, som kræves i henhold til traktatens artikel 190 (nu artikel 253 EF), skal klart og utvetydigt angive de betragtninger, som den institution, der har udstedt den anfægtede retsakt, har lagt til grund, således at de berørte parter kan få kendskab til grundlaget for den trufne foranstaltning, og således at Fællesskabets retsinstanser kan udøve deres prøvelsesret. Det kræves dog ikke, at begrundelsen angiver alle de forskellige relevante faktiske og retlige forhold. Således skal spørgsmålet, om en retsakts begrundelse opfylder disse krav, ikke blot vurderes i forhold til ordlyden, men ligeledes til den sammenhæng, hvori den indgår, samt under hensyn til alle de retsregler, som gælder på det pågældende område.

(jf. præmis 92)